हो सकेला कि पश्चिमी देशन के ओर से अटकावल रोड़ा सब के वजह से गणराज्य चीन औद्योगिक क्रांति के बारे में शुरुआती तौर पऽ अपेक्षित सफलता हासिल करे में पिछड़ गइल होखे बाकिर आजु स्थिति ई बिया कि ऊ लोग कहवां बा अउर चीन पिछला साढ़े तीन बरिस में आर्थिक विकास के उतार-चढ़ाव भरल दौर के बादो उभरत आर्थिक ताकत बा. अतीत से सीखत चीन आजु आभासी क्रांतियो के अगुवा बने के पूरा तरे बेताब बा, अतने ना ऊ एह क्षेत्र में जादा से जादा संभावित सफलता हासिल कऽ लीहल चाहत बा. सांच तऽ ई बा कि दोसर देशन के साथे साइबरवार के सघन प्रतिस्पर्धी आभासी दुनिया में ऊ एगो कदम आगे ही बा. एहू बेर ऊ सुस्त पड़े वाला नइखी, बलुक ऊ आपन सबसे चहेता लक्ष्य यानी सुपर पावर बने के ओर तेजी से बढ़ रहल बा!
एकरा में संदेह नइखे कि आधुनिक युद्ध में हताहतन के संख्या चाहे भौतिक संपत्ति के विनाश बहुत कम होला. युद्ध के नया सिद्धांत कवनो राष्ट्र पऽ आर्थिक हमला कइल अउर ओकरा आगे आवे वाला कई बरिस खातिर पंगु बना दीहल हऽ. आर्थिक विपन्न देश दीर्घकालिक तौर पऽ ना खाली मानव पूंजी से महरूम बलुक राजनीतिक अस्थिरतो के शिकार हो जाला. आपन रुतबा देखावे खातिर आजु कई देश ना खाली दोसर देशन के उच्चस्तरीय रणनीतिक गुणवत्ता वाली सूचना सब के चोरी करेलन बलुक ऊ उनका होस्ट सर्वर से कई खरब बाइट्स के डाटो नष्ट कऽ डालेलन जवना से शिकार देश खतरा में पड़ जाला. चीन साइबर दुनिया के माध्यम से अपना परम दुश्मन अमेरिका के निशाना बना के शक्ति प्रदर्शन कऽ रहल बा. संयुक्त राष्ट्र सुरक्षा परिषद के स्थायी सदस्य अउर एगो परमाणु शक्ति होखे के बादो, चीन ठीक से जानेला कि ऊ अबहियों पश्चिमी आयुध प्रौद्योगिकी के बराबरी ना कऽ सकेला. खास तौर पऽ अमेरिका, ब्रिटेन, फ्रांस अउर रूस के. हताशा के एही खाई के पाटे खातिर चीन साइबरवार के औचित्य के मूलआधार बना रहल बा. उकरा जरिए कई बेर विभिन्न सैन्य अउर खुफिया वेबसाइटन पऽ हमला कइल गइल-आखिर जासूसी केकरा कहल जाला- आंकड़ा, प्रौद्योगिकी, ब्लूप्रिंट, रणनीति अउर भू-सामरिक निर्देशांकन तक के पहुंच के नू. काफी हद तक ऊ सफलो बा, चल रहल साइबरवार के जवन भारी कीमत अमेरिकी अउर ब्रिटिश प्रतिष्ठान चुका रहल बाड़े ओकरा देखत उनकर चिंतित होखल लाजिमी बा. हालांकि, साइबर संघर्ष सिर्फ सैन्य जासूसी तक सीमित नइखे. एकरा में खुफियागीरी, आर्थिक अउर सामाजिक जासूसी भी शामिल बा. 2010 में, तकरीबन 103 देश के राजनयिकन के कंप्यूटर में चीनी साइबर जासूस सेंधमारी कइलन. फिशिंग के हमला अमेरिका के पॉवर ग्रिड, ओकरा वित्तीय अभिलेख अउर विमान नियंत्रण प्रणाली के भी अपना निशाना के जद में रखले बा.
एह सिलसिला में लाल ड्रेगन के कारगुजारी अउर ओकर नजर भारतो पऽ बा. कारण साफ बा. एह मामला में-एशियाई क्षेत्र में भारत-चीन के बाद दोसरा नंबर के तेजी से बढ़त ताकत में शुमार होला अउर भावी सिलिकॉन हब मानल जाला. अइसनो नइखे कि चीन भारत के रक्षा प्रौद्योगिकी अउर सैन्य तइयारियन से बहुत कुछ सीख सकेला, बाकिर निश्चित तौर पऽ ऊ भारत के कुछ जानकारी चोरी कऽ सकेला अउर ओही के मोताबिक विभिन्न स्तर पऽ रणनीति अउर प्रतिरणनीति बना सकेला.
वियतनाम तट पऽ दक्षिण चीनी सागर में, जहवां भारत अउर चीन के तेल के खोज अउर नौसैनिक शक्ति से जुड़ल मुद्दन पऽ कुछ समय से राजनीतिक कश्मकश चल रहल बा. एकरो पऽ नजर डालीं: 30 जून, 2010 के विशाखापट्टनम स्थित भारत के पूर्वी नौसेना कमान मुख्यालय के कंप्यूटर प्रणाली के अज्ञात एजेंटन द्वारा हैक कऽ लीहल गइल. साइबर फोरेंसिक विशेषज्ञ ट्रैक कइलन तऽ हैकिंग में बीजिंग के संलिप्तता पूरा तरे उजागर हो गइल. एकरा एह तरे समझीं-चीन अतिगोपनीय सूचना सब तक पहुंच बनावे खातिर भारतीय नौसेना के सर्वर के हैक कऽ लेलस. चीन के ओर से एह तरे के हमला के ई कवनो पहिला घटना नइखे, जवन जगजाहिरभइल होखे. अतीत में एही तरे वित्त मंत्रालय से लेके प्रधानमंत्री कार्यालय तक के वेबसाइटन के चीनी हैकर हैक कऽ चुकल बाड़े. एह तरे के कुछ घटना सब के देखला के बाद अइसन लागत बा कि चीन हैकिंग के क्षेत्र में अइसन विशेषज्ञता हासिल कऽ लेले बा कि ऊ एह मामला में दुनिया के सबसे बड़ खेलाड़ी के भी मात दे सकेला, जबकि भारत की हालत ई बा कि कवनो फिसड्डी भी ओकरा एह क्षेत्र में पीट सकेला! और चूंकि चीन दुश्मनन के नजर में बा एहनाते भविष्य में साइबर हमला में बढ़ोतरी के पूरा आशंका बा. भारतो के खेलाफ , जवन एह साइबरवार में पूरा तरे ढील बइठल बा.
सांच में ई अजीब बात बा कि प्रतिभाशाली कंप्यूटर विशेषज्ञ समूहन के बादो, भारत एह मोर्चा पऽ आपन दमदार उपस्थिति दर्ज करावे में लाचार बा. सांच में ई रक्षा, रक्षा उत्पादन अउर रक्षा अनुसंधान आ विकास जइसन हमरा संस्थानन के बेहतर भर्ती अउर बौद्धिक पूंजी के राष्ट्र के रहस्यन के रक्षा के संदर्भ में इस्तेमाल करे में विफलता देखावेला. आखिर सरकार हैकरन के सेना काहें ना राखेले, जे राष्ट्र के रहस्य के रक्षा कऽ सकत होखे? ईमानदारी से, प्राथमिकता के आधार पऽ अतनो ना कइल जा सकेला.
एकराउलटा, हैकिंग चीन में सरकार प्रायोजित पहल हऽ. चीनी सरकार एकरा खातिर सालाना 55 मिलियन डॉलर के भारी भरकम रकम खर्च करेले. टोरंटो विश्वविद्यालय के एगो अध्ययन के मोताबिक, चीनी नौसेना के गुप्त शाखा कई तरे के साइबर जासूसी खातिर सीधा तौर पऽ जिम्मेदार बिया. इहां तक कि पाकिस्तान में पोसल अउर दोसर जगह पऽ चले वाला आतंकवादी संगठन सब के चीनी हैकर्स (राज्य प्रायोजित चाहे अउर) से निकले वाली संवेदनशील जानकारी तक पहुंचे में खासा रुचि राखेलन. ई जानकारी भारत में आतंकी हमला के साजिश में काम आ सकेला. भारत खातिर ई समय के मांग हऽ कि ऊ साइबर सुरक्षा मोर्चा पऽ मजबूत बनस.
साइबर सुरक्षा खातिर एगो विशेष सेल के गठन बहुत जरूरी बा, प्रधानमंत्री अउर उनका मंडली के एह स्थिति के गंभीरता के एहसास होखे के चाहीं. भारत तेजी से कंप्यूटरीकृत अउर ओकरा जादातर संचार प्रक्रिया के डिजिटलीकरण होत जा रहल बा, एगो भरपूर साइबरवार के दुष्परिणाम के असर ओह पूरा प्रणाली पऽ पड़ी जवना से देश संचालित होला. अगर स्टक्सनेट जइसन वायरस (जवन नवंबर 2007 में ईरान के परमाणु कार्यक्रम के गड़बड़ा देले रहे) भारत के शेयर बाजार से लेके भारतीय सशस्त्र बल चाहे यूटीलिटी सेंटरन तक के सर्वर पऽ हमला कऽ देस तऽ देश जहवां के तहवां ठिठक के ठहर जाई. (बेशक, एकरा चलते लोगन के बीच भ्रम, भय, अविश्वास, क्रोध, लाचारी अउर हताशा अलग से उपजी!) सांच तऽ ई बा कि सायमेंटक कॉर्प के जरिए स्टक्सनेट वर्म के फइलावे के असर से संदर्भित एगो अध्ययन के मोताबिक भारत के 8.31 प्रतिशत कंप्यूटर एकरा से ग्रस्त भइले अउर ई प्रभावित होखे वाला देशन में तीसर नंबर पऽ रहे! (ईरान में स्टक्सनेट से ग्रस्त कंप्यूटरन के प्रतिशत 58.85 जबकि इंडोनेशिया में 18.22 रहल अमेरिका अउर पाकिस्तान में क्रमश: 1.56 अउर 1.28 प्रतिशत कंप्यूटर ही एकरा से प्रभावित भइल.)
ई ओह सिस्टम पऽ हमला करेला जवन विंडोज 2000, विंडोज 7, विंडोज 95, विंडोज 98, विंडोज एनटी, विंडोज सर्वर 2003, विंडोज सर्वर 2008, विंडोज विस्टा अउर विंडोज एक्सपी पऽ काम करेलन-अब भारत में विंडोज ऑपरेटिंग सिस्टम के ही बहुतायत बा. अइसे में देश आजु साफ तौर पऽ साइबर हमला के खतरा के जद में बा. स्टक्सनेट तऽ खाली एगो नमूना हऽ. अइसन जाने केतना बाड़े!
एह सूचना युग में, जब जानकारी के सुरक्षा सीमा सब के रक्षा जेतना ही जरूरी बा, भारत काहें ना अपना जरूरत के मोताबिक आभासी अउर सांच युद्ध के एकीकृत कऽ के एगो व्यापक रक्षा नीति के निर्माण करस. एगो केंद्रीकृत रक्षा इकाई जवन कि एक साथे साइबर अउर सीमा के रक्षा से निपटे खातिर सक्षम होखे, अइसन डिवीजन के गठन जरूरी बा. वर्तमान में, भारत में वेबसाइटन के हैकिंग कवनो कठिन काम नइखे. एगो चीनी से अइसन करे के कह के तऽ देखीं, ई सांच में बहुत आसान बा!
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva